دریگتیں۔۔۔۔۔۔ غنی پہوال
(اے،آر داد ءِ منت ءَ)
او منی سمّل!
تو وت ءَ کتابی ئیں جمبرانی
شُشتگیں استینے ءَ بہ رج اتیں
سر گوات ءِ بُتکگیں تران ءَ
من ءَ کاگدے نبشتہ بہ کُتگیں
کہ مارگانی لُکّ آستونکیں زُبان ءَ
چہ ہمُک اَہد ءِ شائیر ءِ کَلم ءَ نبشتہ بیگ لوٹتگ
تو زہیریگے ءِ سُرمگدانیں چمّانی وڑا
ملیڑیں زِرانی گوگائیں دل
نوبتانی مہکانیں پیشانی ءَ
چو پیپلو پائیں شیپگے ءَ مان کش اتیں
ہورکیں گوانزگے ءِ نول زُرتگیں گواتے بہ زِتیں
نازینکانی مہر نبشتہ بہ کُتیں پمّن
کہ زِروانیں دلانی آپیں چمّ
چہ تہنائی ءِ ساہ گریں گورگنداں
بہ رکّ انت مُجتّی، آجو بہ بنت دائمی
بلے تیابیں جیڑگانی
تَلَگ آپیں کانیگ ءِ وپا
مہرمی ءِ رازاں آشنا نہ انت زانا
او منی ارواہ!
زبادانی شنگیں وشبوآنی
گوات بالیں بانزلانی سر ءَ
اہد ءِ شِلیں مچاچاں گوں
تو نبشتہ بہ کُتیں انچیں کاگدے
کہ ہر نوبت ءِ زروکیں لنٹاں
بہ منتیں لبزانی ہمے زند آپیں تام
ء ُ منی وابانی دُتکیں گُمان
مہلبیں مانا ءِ شیر کنڈاں
سر شود بیتیں ندارگانی سہ کالک
منی گودی!
تو بیامنی ھید اُژناگیں دل ءِ کابیل ءَ
کُلمیری سَگ ءِ مُرتگیں اوپار ءَ سبزین
مئے چمّانی تہہ آپیں کانیگاں
نبشتہ بکن گوں لَنکُکاں تُنّ ءِ
یک انچیں آبدانیں کسہ ے
کہ ہلاس مہ بیت ہچبر
او منی سمُل!
واہگانی کلکشیں گِرّ ءِ دنزاں
انچیں استالیں لبزے نبشتہ بکن
انچیں دابے بہ نکشین تو
کہ وت ھُدا ءَ نبشتہ کنگ لوٹتگ
انچیں سیرگانیں نکانے
ھیال ساٹیں توانے
کہ سما ءِ چوکّیں رمگ ءَ
نہ جیڑتگ کدی، نہ چرتگ ہچبر
انچیں ندارگے بہ سینگارتیں
کسی چمّ ئے نہ کپتگ انگت
انچیں راہے برستیں نوکیں
کہ پند ءِ گاماں اوسپاں نہ کتگ ہچبر
تو من ءَ انچیں کاگدے نبشتہ بکتیں